100de ontruim in 2de bomdreigement | Netwerk24
100de ontruim in 2de bomdreigement
Deur Kaveel Singh, News24 en Netwerk24 12 Julie 2018 11:31
Honderde mense is kort voor die middagete uit 'n tweede gebou in die Durbanse middestad ontruim weens 'n bomdreigement.
Dit kom nadat die Cornubia-winkelsentrum 'n paar uur tevore ook ontruim moes word weens 'n bomdreigement.
Die tweede dreigement was by die Commercial City-gebou in die Durbanse middestad wat verskeie regeringsdepartemente huisves, insluitende dié van die departement van kuns en kultuur, landbou, landelike ontwikkeling, gesondheid en binnelandse sake. Daar is ook 'n kantoor van die ANC en die openbare beskermer.
Die bomdreigement vroeër Donderdagoggend by die Cornubia-winkelsentrum in Mount Edgecombe sowel as dié een in Commercial City blyk vals dreigemente te wees, het brig. Hangwani Mulaudzi van die Valke aan Netwerk24 bevestig.
Mulaudzi sê die dreigement het aangedui dat die bom in 'n badkamer is, maar dat die bomeenheid die gebou deursoek het en sê dit blyk 'n vals dreigement te wees.
Honderde kliënte en werknemers van die Cornubia-sentrum is ure tevore ook ontruim toe die polisie glo 'n wenk gekry het dat daar 'n bom in die Woolworths-winkel is.
Die winkelsentrum is later heropen nadat die polisie se plofstofdeskundiges bevestig het die sentrum is veilig.
Die afgelope weke is ses ploftoestelle in en om Durban gevind. Die polisie het Maandag in Wentworth 'n ploftoestel wat daar gevind is, onskadelik gestel.
Workers at Cornubia Mall stand outside as police search the area. #DBNexplosives @TeamNews24 pic.twitter.com/xyd9wKKFH5